'सङ अफ क्लाउड्स' बन्यो उत्कृष्ट लघु फिल्म
'सोसियल मिडिया फिल्म अवार्ड २०७८’मा अंकित पौडेलद्वारा निर्देशित 'सङ अफ क्लाउड्स'ले उत्कृष्ट लघु फिल्मको अवार्ड जितेको छ । अंकितले नै उक्त फिल्मबाट उत्कृष्ट निर्देशकको अवार्ड उचाले ।
काठमाडौँ — 'सोसियल मिडिया फिल्म अवार्ड २०७८’मा अंकित पौडेलद्वारा निर्देशित 'सङ अफ क्लाउड्स'ले उत्कृष्ट लघु फिल्मको अवार्ड जितेको छ । अंकितले नै उक्त फिल्मबाट उत्कृष्ट निर्देशकको अवार्ड उचाले ।ड्रिमवर्ल्ड अफ फिल्म मेकर्सले आयोजना गरेको अवार्ड कार्यक्रममा युट्युब भिडियो, ब्लग, निर्देशक, ध्वनि संयोजक, अभिनेता, सम्पादक, निर्देशक, अभिनेत्रीलगायत २२ विधामा अवार्ड वितरण गरिएको छ । 'पेन्सिल' फिल्मका दीपेन्द्र मल्ल र आशीष भण्डारीले उत्कृष्ट सम्पादनतर्फ अवार्ड जित्दा, उत्कृष्ट पटकथा 'बेलुन', उत्कृष्ट सिनिमेटोग्राफी राजेन्द्र पल, उत्कृष्ट साउन्ड डिजाइन किशोर आचार्य, उत्कृष्ट अभिनेता हिमाल खड्का, उत्कृष्ट अभिनेत्री काविया आचार्य, उत्कृष्ट आदिवासी फिल्म 'के', उत्कृष्ट डकुमेन्ट्री 'लदी पूजा', उत्कृष्ट युट्युब भिडियो 'कोरोना हेर्ने देवी', उत्कृष्ट भ्लग 'खोटाङ टेम्के भ्लग', उत्कृष्ट एनिमेटेड 'स्याल र सिंहको कथा', ‍उत्कृष्ट राष्ट्रप्रेमी संगीत 'माटो पानी', उत्कृष्ट सामाजिक भिडियो 'रहरै भो', इन्करेजमेन्ट अवार्ड सुरेन्द्र थापा, उत्कृष्ट फिल्मकर्मी(महिला) गंगा, उत्कृष्ट संदेशमा अम्बिका राजभण्डारी विजेता बन्यो । त्यस्तै बेलुनले 'क्रियटिभ फिल्म अफ दि इयर' जित्दा 'नफूलेको फूल'लाई जुरी अवार्ड वितरण गरियो । आदिवासीतर्फ मोहिनी नखाले अवार्ड पाउँदा पेन्सिल उत्कृष्ट बालबालिका थिममा विजेता घोषित भयो । कार्यक्रममा नेपालको पहिलो अभिनेत्री भुवनचन्द, कला निर्देशक निर्जल श्रेष्ठ र युवा पत्रकारिता पुरस्कारबाट पारसमणि पौडेललाई सम्मान गरिएको छ । पौडेल नगद १५ हजार पाँच सय ५५ रुपैयासहित पुरस्कृत भए । नेपाल चलचित्र विकास बोर्डको सभाहलमा आयोजित कार्यक्रममा समाज परिवर्तनमा ठूलो भूमिका खेल्ने विषयवस्तु समेटिएका लघु फिल्म र वृत्तचित्रलाई प्राथमिकतामा राखेर अवार्ड वितरण गरिएको कार्यक्रम निर्देशक शवनम मुखियाले बताइन् । निर्देशक तथा गीतकार यादव खरेलको अध्यक्षतामा सम्पन्न कार्यक्रममा विशिष्ट अतिथिमा प्रेस काउन्सिल नेपालका अध्यक्ष बालकृष्ण बस्नेत, अतिथिहरुमा नेपाल चलचित्र विकास बोर्डका अध्यक्ष भुवन केसी, नेपाल टेलिभिजनका कार्यकारी अध्यक्ष समीरजंग शाह, नेपाल टेलिभिजनकै महाप्रबन्धक फूलमान बल तामाङलगायतको उपस्थिति थियो । 